Diari Oficial de la Generalitat Valenciana


Sumari del DOGV 3591, del 27-09-1999 (1999/8238)

DECRET 158/1999, de 17 de setembre, del Govern Valencià, pel qual s'aprova la creació del Col·legi Oficial d'Odontòlegs i Estomatòlegs de Castelló, per segregació del Col·legi Oficial d'Odontòlegs i Estomatòlegs de la III Regió, i es disposa la seua inscripció en el Registre de Col·legis Professionals i Consells de Col·legis Professionals de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/d/1999/09/17/158/dof/vci/html**

### Dades del document

Número de DOGV
:   3591

Data del DOGV
:   27-09-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/8238


Data del document
:   17-09-1999

Organisme emissor
:   Conselleria de Justícia i Administracions Públiques

Tipus de document
:   Decret

Descriptors 

:   * Castelló de la Plana
    * col·legi professional
    * legislació
    * registre de documents
    * odontologia

DECRET 158/1999, de 17 de setembre, del Govern Valencià, pel qual s'aprova la creació del Col·legi Oficial d'Odontòlegs i Estomatòlegs de Castelló, per segregació del Col·legi Oficial d'Odontòlegs i Estomatòlegs de la III Regió, i es disposa la seua inscripció en el Registre de Col·legis Professionals i Consells de Col·legis Professionals de la Comunitat Valenciana. [1999/A8238]
  
La Constitució espanyola, en l'article 149.1.18, reserva a l'estat la competència sobre les bases del règim jurídic de les administracions públiques; i en l'article 36 disposa que la llei regularà les peculiaritats pròpies del règim jurídic dels col·legis professionals. La legislació bàsica en aquesta matèria dictada per l'estat es troba inclosa en la Llei 2/1974, de 13 de febrer, de Col·legis Professionals.
  
El Col·legi Oficial d'Odontòlegs i Estomatòlegs de la III Regió estava integrat per les juntes provincials de València, Albacete, Alacant, Castelló i Múrcia.
  
Mitjançant el Reial Decret 2.828/1998, de 23 de desembre, es van aprovar els Estatuts Generals dels Odontòlegs i Estomatòlegs i del seu Consell General, i en l'apartat d) de la disposició addicional única del citat Reial Decret 2.828/1998, de conformitat amb allò que s'ha disposat en l'article 4.2 de la citada Llei 2/1974, de 13 de febrer, s'acorda segregar del Col·legi Oficial d'Odontòlegs i Estomatòlegs de la III Regió les juntes provincials de Múrcia i Albacete, i el citat col·legi queda integrat per les juntes provincials d'Alacant, Castelló i València i, per tant, dins de l'àmbit territorial de la Comunitat Valenciana.
  
La disposició transitòria única del citat Reial Decret 2.828/1998 disposa que les juntes provincials segregades dels col·legis d'odontòlegs i estomatòlegs, per l'apartat 1 de la disposició addicional única, hauran d'instar de les autoritats competents el seu reconeixement com a col·legi professional d'àmbit autonòmic ja existent o de nova creació.
  
Per la seua part, l'Estatut d'Autonomia de la Comunitat Valenciana, en l'article 31, apartat 22, confereix a la Generalitat Valenciana competència exclusiva en matèria de col·legis professionals i exercici de professions titulades, sense perjuí d'allò que s'ha disposat en els articles 36 i 139 de la Constitució.
  
Fent ús d'aquestes competències es va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana, en l'article 8 de la qual es disposa que la modificació de l'àmbit territorial de col·legis per segregació, a més a més de requerir l'acord del col·legi afectat, de conformitat amb allò que s'ha establit en els seus respectius estatuts, haurà de ser aprovada per decret del Govern Valencià, previ informe del Consell Valencià de Col·legis Professionals de la professió respectiva.
  
Les juntes provincials d'Alacant i Castelló del Col·legi d'Oficial d'Odontòlegs i Estomatòlegs de la III Regió han acordat la seua segregació per tal de constituir-se en col·legis d'àmbit territorial provincial, i van instar davant els òrgans competents de la Generalitat Valenciana la corresponent sol·licitud de creació. Sobre això cal destacar que el consell valencià de la professió respectiva, fins a la data, no consta que s'haja constituït.
  
Aquestes segregacions compten amb l'acord favorable aprovat per unanimitat de l'assemblea general ordinària del Col·legi Oficial d'Odontòlegs i Estomatòlegs de la III Regió.
  
Com a conseqüència d'aquestes segregacions, l'àmbit territorial del Col·legi Oficial d'Odontòlegs i Estomatòlegs de la III Regió queda circumscrit a la província de València; per això, a petició de les persones interessades, ha de procedir-se a adequar la seua denominació al nou àmbit territorial del citat col·legi professional, que passarà a denominar-se Col·legi Oficial d'Odontòlegs i Estomatòlegs de València.
  
En aquest punt l'article 9.2 de la citada Llei 6/1997, de 4 desembre, disposa que el canvi de denominació d'un col·legi requerirà l'acord previ d'aquest, l'informe del consell valencià de col·legis corresponent i haurà de ser aprovat mitjançant decret del Govern Valencià.
  
Per tant, de conformitat amb allò que s'ha disposat en els articles 8 i 9 de la Llei 6/1997, de 4 de desembre, de Consells i Col·legis Professionals de la Comunitat Valenciana, a proposta del conseller de Justícia i Administracions Públiques, i prèvia deliberació del Govern Valencià en la reunió del dia 17 de setembre de 1999,
  
DECRETE
  
Article únic
  
Per segregació del Col·legi Oficial d'Odontòlegs i Estomatòlegs de la III Regió, s'aprova la creació del Col·legi Oficial d'Odontòlegs i Estomatòlegs de Castelló, amb àmbit territorial d'actuació en la dita província.
  
De conformitat amb allò que s'ha disposat en l'article 24 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, es disposa la seua inscripció registral.
  
DISPOSICIÓ TRANSITÒRIA
  
Única
  
En el termini de sis mesos des de l'entrada en vigor del present decret, El Col·legi Oficial d'Odontòlegs i Estomatòlegs de Castelló haurà de presentar davant de la Conselleria de Justícia i Administracions Públiques o òrgan competent en matèria de col·legis professionals, la composició dels seus òrgans de govern i els seus Estatuts adaptats a la Llei 6/1997, de 4 de desembre, perquè verifique la seua legalitat i conseqüent inscripció registral i publicació en el Diari Oficial de la Generalitat Valenciana.
  
DISPOSICIÓ FINAL
  
Única
  
El present decret entrarà en vigor el mateix dia de la seua publicació en el Diari Oficial de la Generalitat Valenciana.
  
València, 17 de setembre de 1999
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Justícia i Administracions Públiques,
  
SERAFÍN CASTELLANO GÓMEZ


Còpia Permalink ELI